Piigandi Ahijärv

Ahijärv (ka: Piigandi Ahijärv, Mädajärv) on järv Põlvamaal Kanepi vallas Ahja jõe paremal kaldal. Ahijärve pindala on 2,3 ha ja sügavus kuni 2 m. Ahijärve voolab sisse Peravalla jõgi. Järve ümbritseb Ahijärve soo. Ahijärves leidub ahvenat, särge, haugi, kiiska, latikat, linaskit, säinast jt. Järv asus Kanepi kihelkonnas ja kuulus Karste mõisale . Järve esmamainiti 1903 kujul Ahhe Jerw. Järv asub Kanepist mõne kilomeetri kaugusel kirdes. Järve lõunakaldal asub Piigandi küla. Nime päritolu Ahijärve nime on Kagu-Eestis kandnud veel mitu järve ja nime algusosa esineb kohanimes Ahepalu. On olemas ka Aheru järv, Ähijärv, Ahja jõgi ja Aiu jõgi. Kirikumäe järve nimetati 1588. aastal Ahirewo. Neid kohanimesid on juba ammu seostatud sõnaga ahikotus, mida Mulgimaal kasutati ohverdamiskoha tähenduses. Vastav tegevus oli ahtimine ~ ahtmine ~ ahkmine ~ ahvmine, ohverdaja on ahimees. Paul Ariste ühendas sõna *ahti : ahdin mordva keelte tegusõnaga aštums ~ aštems 'elama, paiknema, viibima, seisma, varjul olema'. Ta oletas, et sellele sõnale tekkis nagu mordva keelteski kuskil käimise ja millegi külastamise tähendus, mis aegamööda kitsenes ohvrikoha külastamise tähenduseks. See oletus ei sobi hästi Ahijärvedele, sest need asuvad reeglina põlisasustusest kaugel väga vanadel piirikohtadel. Ka Piigandi Ahijärv asub muistsel Otepää ja Põlva kihelkonna piiril. Mordva tähenduse kontekstis on mõeldav, et järve nimetati nii, kuna see oli püsiv, märkis piiri ja oli rahule jäetud. Seal kehtis naabritega kokku lepitud erikord. Soomes esindavad analoogilist nimetekke semantikat Pyhäjärvi nimed, mis enamasti tähistavad järvi põlistel piiridel. Loomulikult ei saa välistada ohverdamiskommet piirikohas. Pakutud on pärinemist germaani sõnast *agjā 'serv, tera, piir', aga see on vähem tõenäoline, kuna keeruline on selgitada h tekkimist nimesse. Salatsi liivi keele sõna ad'a tähendas 'serv, kallas, kant', liivi keeles on sõna aīga, soome keeles aaja 'suur, lai ala', eesti keeles ai 'rõiva kant' – kuskil pole h-d. Viited